


 
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, DE DISCIPLINĂ ŞI IMUNITĂŢI
	
	                            Bucureşti, 16 decembrie 2013

                            PL-x 523/2013


AVIZ

asupra

proiectului de Lege pentru modificarea şi completarea art.2 din Legea nr.453/2006 privind consacrarea zilei de 13 decembrie ca sărbătoare a etniei tătare din România
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea şi completarea art.2 din Legea nr.453/2006 privind consacrarea zilei de 13 decembrie ca sărbătoare a etniei tătare din România, trimis cu adresa nr. PL-x 523 din 27 noiembrie 2013, înregistrat cu nr.4c-11/1398 din 28 noiembrie 2013.
Proiectul de lege a fost adoptat de Senat în şedinţa din 19 noiembrie 2013, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.2 din Regulamentul Camerei Deputaţilor, republicat. 
Proiectul de lege are ca obiect de reglementare completarea Legii nr.453/2006 privind consacrarea zilei de 13 decembrie ca sărbătoare a etniei tătare din România, pentru ca angajatorii să poată acorda liber în data de 13 decembrie, persoanelor aparţinând etniei tătare pentru participarea la manifestările cultural-artistice organizate cu acest prilej.
Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din 10 decembrie 2013.

Membrii Comisiei au examinat proiectul de lege supus avizării, expunerea de motive, punctul de vedere al Guvernului României, transmis cu adresa nr.1666 din 13 septembrie 2013, conform căruia Guvernul lasă la latitudinea Parlamentului să decidă asupra oportunităţii adoptării iniţiativei legislative şi avizul favorabil, cu observaţii şi propuneri, al Consiliului Legislativ, aviz transmis prin adresa cu nr.493 din 4 iunie 2013.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a proiectului de lege. 
Comisia pentru drepturile omului, culte şi problemele minorităţilor naţionale a hotărât în şedinţa din data de 10 decembrie 2013 să propună plenului Camerei Deputaţilor un raport de adoptare a iniţiativei legislative.
În raport de obiectul şi conţinutul reglementării, proiectul de lege face parte din categoria legilor ordinare.

                           BOGDAN LIVIU CIUCĂ 
             CĂTĂLIN THEODOR NICOLESCU

Consilier parlamentar,

Rodica Penescu

